นิทรรศการเทคโนโลยี ด้านโทรคมนาคมสมัยใหม่ ITU Telecom World 2009 ที่สวสเซอร์แลนด์
เมื่อเร็วๆ นี้ที่นครเจนีวา ประเทศสวิสเซอร์แลนด์ ได้มีการจัดนิทรรศการเทคโนโลยีด้านโทรคมนาคมสมัยใหม่ ITU Telecom World 2009 ซึ่งก็มีการนำ
โดยสหภาพโทรคมนาคมระหว่างประเทศหรือ ITUเป็นผู้สนับสนุนนิทรรศการครั้งนี้ และมีประเด็นเรื่องความปลอดภัยในโลกไซเบอร์เป็นหัวใจหลักของงาน เลขาธิการใหญ่ของสหภาพโทรคมนาคมระหว่างประเทศหรือITU คุณ Hamdoun Toure กล่าวว่าสงครามโลกครั้งที่ 3อาจเป็นสงครามในโลกไซเบอร์ ซึ่งเป็นหายนะครั้งใหญ่ของโลกก็เป็นได้และแม้นั่นอาจเป็นคำกล่าวที่ดูเกินจริงแต่หากพิจารณาถึงเหตุการณ์การโจมตีเว็บไซต์ของประเทศเอสโตเนีย ประเทศเล็กๆ แถบทะเลบอลติกเมื่อปี2007 เป็นเวลา 2 สัปดาห์ติดต่อกันจนอินเตอร์เนตใช้การไม่ได้แล้วก็จะเห็นว่าคำพูดนี้มีน้ำหนักขึ้นมาทันที สงครามทางอินเตอร์เนตครั้งนั้น เกิดขึ้นจากความขัดแย้งระหว่างเอสโตเนียกับรัสเซียเกี่ยวกับการย้ายอนุสาวรีย์สงครามโซเวียต และแม้ในความเป็นจริงรัสเซีย จะเป็นประเทศมหาอำนาจแต่ในโลกไซเบอร์นั้น ไม่มีประเทศมหาอำนาจใดๆ คุณ Toure บอกว่า ทุกคนบนโลกมีอำนาจล้นเหลือทางอินเตอร์เนตดังนั้นหากสงครามโลกครั้งต่อไปเกิดขึ้นในโลกไซเบอร์จริงๆ ก็คงจะไม่อาจคาดเดาผลลัพธ์ได้ดังนั้นทางที่ดีที่สุดคือการป้องกันไม่ให้สงครามดังกล่าวเกิดขึ้น ที่ผ่านมา ITU ได้พยายามป้องกันมิให้เกิดอาชญากรรมทางอินเตอร์เนตมาตลอด 2 ปีโดยร่วมมือกับบริษัท IMPACT จากมาเลเซียสร้างระบบป้องกันการคุกคามทางอินเตอร์เนตสำหรับรัฐบาล และประชาชนในประเทศต่างๆผลจากความร่วมมือดังกล่าวก่อให้เกิดระบบGlobal Response Center ขึ้นมา คุณ Mohammed Shihab ที่ปรึกษาด้านเทคนิคของบริษัทIMPACT อธิบายว่า Global Response Center ทำหน้าที่ 2 อย่าง หนึ่งคือเป็นระบบเตือนภัยล่วงหน้าซึ่งหมายถึงศูนย์จะรับรู้ภัยคุกคามด้านข่าวกรองทุกอย่างใกล้เคียงกับเวลาที่เกิดขึ้นจริงทางศูนย์จะตรวจสอบข้อมูลเหล่านั้น และแจ้งให้ประเทศสมาชิกทราบ เพื่อเข้าไปตรวจสอบข้อมูลได้ทันทีอีกหน้าที่หนึ่งเรียกว่าระบบ ESCAPEคือหลังจากที่รับทราบการจู่โจมแล้ว นักวิเคราะห์จะสามารถเปรียบเทียบการโจมตีนั้นว่ามุ่งไปที่ด้านใดโดยเฉพาะ และช่วยเหลือประเทศเป้าหมายรับมือการโจมตีที่เกิดขึ้น สหภาพโทรคมนาคมระหว่างประเทศระบุว่า ปัจจุบันมีผู้ใช้อินเตอร์เนตมากกว่า1 พันล้านคนทั่วโลก ในขณะที่อัตราการเกิดอาชญากรรมในโลกไซเบอร์ ก็เพิ่มขึ้นอย่างรวดเร็วจนน่าตกใจพร้อมกับวิธีการก่ออาชญากรรมทางอินเตอร์เนตที่ซับซ้อนยิ่งขึ้น เจ้าหน้าที่ของ ITUกล่าวว่า ทุกวันนี้เหตุการณ์ในลักษณะที่วัยรุ่นพยายามเจาะข้อมูล เครือข่ายคอมพิวเตอร์ของรัฐบาลหรือกระทรวงกลาโหมสหรัฐเพื่อความสนุกนั้นกำลังหมดไปแล้ว แต่ขบวนการอาชญากรอินเตอร์เนตรู้ดีว่าจะหาเงินเป็นพันๆ ล้านดอลล่าร์ในโลกไซเบอร์ได้อย่างไรและนั่นคือเป้าหมายที่แท้จริงของมิจฉาชีพเหล่านี้